इस घटना दा जिकर ठाकर काह्‌नसिंह बलौरिया हुन्दी पोथी च बी होए दा ऐ ते नरसिंहदास ‘नरगिस’ बी अपनी कताब तारीख डोगरा देस च ठाकर काह्‌नसिंह बलौरिया दा हवाला दिन्दे होई इस घटना दा जिकर करदे न। इस घटना गी जरनैल बाजसिंह दे बड्डे भ्रा मियां कोह्‌रसिंह दी चौथी पुश्त च मियां परमात्मासिंह होरें कन्ने बी मिलने उप्पर जिकर होआ हा ते उनें इस घटना गी सच्च गलाया हा। उंदे कशा चार सफे जरनैल बाजसिंह हुन्दे बारै लखोए दे बी थ्होए न जिंदियां फोटो-स्टैट्ट कापियां बी कीतियां गेदियां न। इनें चौं सफें उप्पर बाजसिंह जरनैल दे जन्म शा लेइयै शहादत तगर सारियां घटनां दर्ज न। पैह्‌ले सफे उप्पर जरा नजर फेरोः-